b'\n_START_ARTICLE_\nDaria\n_START_SECTION_\nEkipa\n_START_PARAGRAPH_\nAutor: Glenn Eichler_NEWLINE_Re\xc5\xbeija: Guy Moore, Gloria De Ponte, Eric Fogel, Tony Kluck, Sue Perrotto, Aaron Augenblick, Karen Disher, Ted Steam, Joey Ahlbum_NEWLINE_Glasovi:Tracy Grandstaff (Daria), Wendy Hoopes( Jane, Helen Morgendorffer, Quinn Morgendorffer), Alvaro J. Gonzales (Trent, Janein brat), Julian Reboledo (Jake Morgendorffer), Janie Mertz (Brittany Taylor), Russel Hankin (Tom) i drugi.\n_START_SECTION_\nRadnja\n_START_PARAGRAPH_\nPri\xc4\x8da prati glavnu junakinju Dariju, 16-godi\xc5\xa1nju u\xc4\x8denicu malog grada Lawndalea sa nao\xc4\x8dalama, koja svoje frustracije iz obi\xc4\x8dnog \xc5\xbeivota tinejd\xc5\xbeera utapa u britkom cinizmu i zajedljivim komentarima. Zajedno s prijateljicom Jane tvori skupinu autsajdera koji kriti\xc4\x8dno gledaju na povr\xc5\xa1nost mlade\xc5\xbei. Isto tako, gaji tajne simpatije za Trenta, Janeinog brata. Njeni roditelji su Helen i Jake, a njena sestra Quinn je jedna od najpopularnijih djevojaka u \xc5\xa1koli. U \xc5\xa1koli se Daria i Jane najvi\xc5\xa1e \xc4\x8dude povr\xc5\xa1nom pona\xc5\xa1anju tupog, ali popularnog ragbi igra\xc4\x8da Kevina i njegove plavokose djevojke Britany, ali i bizarnim profesorima, kao \xc5\xa1to g. DeMartino i g. O\'Neill.\n_START_SECTION_\nO seriji\n_START_PARAGRAPH_\n"Daria" je zapravo oma\xc5\xa1ak (spin-off) popularne serije "Beavis and Butthead", koja se je tako\xc4\x91er emitirala na MTV-u. Tamo je Daria bila sporedni lik, u\xc4\x8denica koja je i\xc5\xa1la u isti razred s Beavisom i Buttheadom. No za razliku od te serije, "Daria" pri\xc4\x8du zasniva na inteligentnom humoru i dijalozima, stati\xc4\x8dnoj kompoziciji kadrova i realisti\xc4\x8dnom tonu._NEWLINE_Serija je svojedobno do\xc5\xbeivjela veliki uspjeh kod publike i kritike zbog neobi\xc4\x8dnog, osvje\xc5\xbeavaju\xc4\x87eg portretiranja mlade\xc5\xbei ( glavna junakinja nosi nao\xc4\x8dale, nije popularna niti to \xc5\xbeeli biti i ima svoje vlastitio mi\xc5\xa1ljenje neovisno o \xc4\x8du\xc4\x91enju drugih ) i kritiziranja njihove opsjednutosti trendom. Pri\xc4\x8da je istodobno duhovita i dirljiva jer prikazuje junakinju koja se ne \xc5\xbeeli uklopiti u povr\xc5\xa1no dru\xc5\xa1tvo, ali koja tako ostaju osamljena i ne iskori\xc5\xa1tava svoju mladost, stvaraju\xc4\x87i ironi\xc4\x8dnu sliku svijeta u kojem su inteligentne osobe nepopularne, dok su glupe popularne. Ipak, iako je ve\xc4\x87ina seriju hvalila i prozvala ju \xc4\x8dak i jednom od najboljih ameri\xc4\x8dkih animiranih serija 90-ih, bilo je i negativnih glasova jednog dijela kritike kojoj se \xc4\x8dinilo da epizode nisu dovoljno duhovite, piskave te da su zadnjih par sezona, 4. i 5., potpuno derivativne.'